Φραντς Μπίντερ

Ο Φραντς Μπίντερ (γερμανικά: Franz Binder, 1 Δεκεμβρίου 1911 – 24 Απριλίου 1989) ήταν Αυστριακός ποδοσφαιριστής που αγωνίστηκε σε όλη την επαγγελματική του καριέρα με την Ραπίντ Βιέννης. Ένας από τους καλύτερους κεντρικούς επιθετικούς της εποχής του, ήταν ο πρώτος που τεκμηριώθηκε στατιστικά ότι ξεπέρασε τα 1.000 γκολ στην καριέρα του, ενώ παραμένει ένας από τους δέκα ποδοσφαιριστές που ξεπέρασαν τα 1.200 γκολ στις ομάδες ανδρών με ιδιαίτερα υψηλό δείκτη παραγωγικότητας.

Βιογραφία
Γεννημένος στο Σανκτ Πέλτεν από μία φτωχή οικογένεια εργατικής τάξης, μεγάλωσε με εννέα αδέλφια σε τρία δωμάτια. Σε ηλικία 15 ετών έπαιξε στην πρώτη ομάδα της ΦΚ 19 Σανκτ Πέλτεν. Το 1930, ο τότε  19χρονος Μπίντερ μεταγράφηκε στη Ραπίντ Βιέννης συνεχίζοντας το σχολείο του. Έζησε στο διαμέρισμα των γονιών του μέχρι το 1936, όπου μοιράστηκε ένα κρεβάτι με ένα του αδελφό. 

Στην Ραπίντ πέρασε ολόκληρη την καριέρα του ως παίκτης, κερδίζοντας τέσσερα πρωταθλήματα Αυστρίας, και συνολικά έξι καθώς και το εθνικό κύπελλο του 1945–46. Ήταν πρώτος σκόρερ του πρωταθλήματος έξι φορές, επιδόση ρεκόρ που παραμένει σημειώνοντας 267 τέρματα σε 242 αγώνες στο πρωτάθλημα Αυστρίας και 298 με αυτά του γερμανικού πρωταθλήματος. Συνολικά για το σύλλογο της Βιέννης σημείωσε 421 τέρματα σε 347 επίσημες εμφανίσεις και συμπεριλαμβανομένων των φιλικών τουλάχιστον 989. Σε ένα φιλικό παιχνίδι την ομάδα Πρωτομαγιά του 1939 στη Βιέννη - σημαντικό για την εποχή του - σημείωσε 5 γκολ στη νίκη της ομάδας του με 7–5 επί της Σλάβια Πράγας, με τον παλιό του συμπαίκτη Γιόζεφ Μπίτσαν να σημειώνει μόνο δύο για την αντίπαλη ομάδα.
Στις 11 Ιουνίου 1933 έκανε την πρώτη εμφάνισή του με την Εθνική Αυστρίας απέναντι στο Βέλγιο. 
Μετά το Anschluss (άνευ όρων προσάρτηση) της Αυστρίας στη Γερμανία το 1938, η Ραπίντ αναγκάστηκε να παίξει στη Gauliga Ostmark (πρόγονος της Μπουντεσλίγκα) μαζί με τους άλλους κορυφαίους αυστριακούς συλλόγους. Κέρδισε το DFB-Tschammerpokal (προκάτοχος του Γερμανικού Κυπέλλου) το 1938 με νίκη 3–1 επί της Φρανκφούρτης. Στον τελικό του γερμανικού πρωταθλήματος του 1941 η Ραπίντ αντιμετώπισε τη Σάλκε στις 22 Ιουνίου και αρχικά δέχτηκε τρία τέρματα αλλά τρία τέρματα του Μπίντερ σε 15 λεπτά ανέτρεψαν το αποτέλεσμα (4–3) και χάρισαν τον τίτλο στον αυστριακό σύλλογο. Εκτός από την εθνική Αυστρίας αγωνίστηκε και με την γερμανική εθνική σημειώνοντας 10 γκολ σε 9 αγώνες. Τρεις φορές ψηφίστηκε καλύτερος ποδοσφαιριστής στην Αυστρία.

Ο Μπίντερ είχε ασυνήθιστο σουτ, ιδιαίτερα ισχυρό έτσι ώστε τα δίχτυα της εποχής να σκίζονται όταν η μπάλα έφευγε από το πόδι του Bimbo («Μπίμπο»). Αυτό το προσωνύμιο, αν και συμπαθητικό στο άκουσμα, αντικατοπτρίζει την πειρακτική διάθεση των γερμανών γειτόνων: το  Bimbo είναι εκφραστικό ψευδώνυμο για να προσδιορίσει αυτόν που η Ευρώπη πριν από τον πόλεμο αποκαλούσε negro, ψευδώνυμο που του δόθηκε για να περιγράψει τα χαρακτηριστικά του προσώπου του και του προσάφθηκε μετά από ένα ταξίδι στην Αφρική. Ασυναγώνιστος στο εναέριο παιχνίδι, ήταν προικισμένος με τεχνική και ταχύτητα εκτέλεσης που είναι δύσκολο να βρεθούν σε άλλους παίκτες του ιδιαίτερα μεγάλου του ύψους. Χρησιμοποιούσε και τα δύο πόδια με ευχέρεια από μέση και μακρινή απόσταση, ενώ η τεχνική στο σύνολό της υπολειπόταν. Ο Ερνστ Χάπελ είχε πει ότι «ο Μπίντερ ήταν ο μόνος ποδοσφαιριστής με ραντάρ στο πόδι του».

Καθ' όλη τη διάρκεια της καριέρας του, συμπεριλαμβανομένων των φιλικών αγώνων, σημείωσε 1.202 τέρματα σε 831 παιχνίδια με αναλογία τερμάτων ανά αγώνα 1,45 και πάνω από 1,00 στους επίσημους αγώνες, από τους υψηλότερους στην παγκόσμια ποδοσφαιρική ιστορία. Είναι ένας από τους ποδοσφαιριστές που έχουν ξεπεράσει τα 1.000 τέρματα και είναι πιθανά ο δεύτερος χρονολογικά Ευρωπαίος. Σύμφωνα με την RSSSF σημείωσε τουλάχιστον 569 τέρματα σε επίσημους αγώνες κατά τη διάρκεια των χρόνων της επαγγελματικής του καριέρας με τα στατιστικά στοιχεία της πρώτης του ομάδας να έχουν χαθεί (κατάλογος ποδοσφαιριστών ανδρών με 500 ή περισσότερα γκολ). Αναφέρεται επιπλέον και αριθμός γκολ που πιθανά δεν έχουν μετρηθεί κατά τη διάρκεια του Δευτέρου Παγκοσμίου Πολέμου.

Μετά την αποχώρησή του από την ενεργό δράση, ακολούθησε καριέρα προπονητή στην Αυστρία, όπου κέρδισε έναν ακόμα  τίτλο πρωταθλήματος με τη Ραπίντ το 1964 καθώς και στη Γερμανία. Ο πρώτος του σύλλογος έδωσε το όνομά του στο στάδιό του. Το 1999 εξελέγη από τους οπαδούς της Ραπίντ 4ος καλύτερος παίκτης στην ιστορία του συλλόγου (Rapidler des Jahrhunderts).

Τίτλοι και διακρίσεις

 Πρωτάθλημα Αυστρίας (4) : 1935, 1938, 1946, 1948
 Πρωτάθλημα Γερμανίας (2) : 1940, 1941
 Κύπελλο Αυστρίας : 1946
 Κύπελλο Γερμανίας (DFB-Pokal) : 1938
 Πρώτος σκόρερ πρωταθλήματος Αυστρίας (6) : 1933 (25 γκολ), 1937 (29 γκολ), 1938 (22 γκολ), 1939 (27 γκολ), 1940 (18 γκολ), 1941 (27 γκολ)
 Καλύτερος ποδοσφαιριστής στην Αυστρία (3) : 1946, 1948, 1949

Παραπομπές

Αυστριακοί ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Αυστρίας 
Ποδοσφαιριστές Εθνικής Γερμανίας
Ποδοσφαιριστές που έχουν αγωνιστεί σε δύο εθνικές ομάδες ανδρών ή περισσότερες
Ποδοσφαιριστές Ραπίντ Βιέννης
Ποδοσφαιριστές Μπουντεσλίγκα Αυστρίας 
Αυστριακοί προπονητές ποδοσφαίρου